CELEX: 32008R1285
Language: ro
Date: 2008-12-15 00:00:00
Title: Regulamentul (CE) nr. 1285/2008 al Comisiei din 15 decembrie 2008 privind introducerea în Comunitate a coletelor personale cu produse de origine animală și de modificare a Regulamentului (CE) nr. 136/2004 (Text cu relevanță pentru SEE)

23.12.2008   
            
            
               RO
            
            
               Jurnalul Oficial al Uniunii Europene
            
            
               L 347/1
            
         
      REGULAMENTUL (CE) NR. 1285/2008 AL COMISIEI
   
   din 15 decembrie 2008
   privind introducerea în Comunitate a coletelor personale cu produse de origine animală și de modificare a Regulamentului (CE) nr. 136/2004
   (Text cu relevanță pentru SEE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (1), în special articolul 3 alineatul (5), articolul 16 alineatele (3) și (4) și articolul 17 alineatul (7),
   având în vedere Directiva 2002/99/CE a Consiliului din 16 decembrie 2002 de stabilire a normelor de sănătate animală care reglementează producția, transformarea, distribuția și introducerea produselor de origine animală destinate consumului uman (2), în special articolul 8 alineatul (5) a treia liniuță,
   având în vedere Regulamentul (CE) nr. 882/2004 al Parlamentului European și al Consiliului din 29 aprilie 2004 privind controalele oficiale efectuate pentru a asigura verificarea conformității cu legislația privind hrana pentru animale și produsele alimentare și cu normele de sănătate animală și de bunăstare a animalelor (3), în special articolul 25 alineatul (2) literele (c) și (d),
   întrucât:
   
               (1)
            
            
               Directiva 97/78/CE prevede controale veterinare pentru loturile de anumite produse de origine animală introduse în Comunitate din țări terțe.
            
         
               (2)
            
            
               În conformitate cu articolul 3 alineatele (1) și (2) din directiva respectivă, statele membre trebuie să garanteze, pe de o parte, că niciun lot provenit dintr-o țară terță nu intră în Comunitate fără să fi fost supus controalelor veterinare adecvate (controale sistematice) și, pe de altă parte, că loturile sunt introduse în Comunitate printr-un punct de control la frontieră.
            
         
               (3)
            
            
               În conformitate cu articolul 16 din Directiva 97/78/CE, aceste cerințe nu se aplică produselor care fac parte din bagajul personal al călătorilor și sunt destinate consumului personal, în măsura în care cantitatea de produse nu depășește o anumită cantitate care este stabilită în conformitate cu procedura descrisă în directiva respectivă. Aceste cerințe nu se aplică nici în cazul produselor care fac obiectul unor transporturi mici către persoane private, cu condiția ca produsele să nu fie importate printr-un schimb comercial, iar cantitatea trimisă să nu depășească o cantitate care este stabilită în conformitate cu procedura descrisă în directiva respectivă.
            
         
               (4)
            
            
               Decizia 2007/275/CE a Comisiei din 17 aprilie 2007 privind listele de animale și produse care urmează să fie supuse controalelor la punctele de control la frontieră în conformitate cu Directivele 91/496/CEE și 97/78/CE ale Consiliului (4), conține o listă a produselor de origine animală care trebuie să fie supuse controalelor veterinare la punctele de control la frontieră.
            
         
               (5)
            
            
               Articolul 8 din Regulamentul (CE) nr. 136/2004 al Comisiei din 22 ianuarie 2004 de stabilire a procedurilor controalelor sanitar-veterinare la punctele de control la frontieră ale Comunității la importul produselor provenind din țări terțe (5) prevede o limită de greutate de 1 kg pentru scutirea de controale sanitar-veterinare a produselor destinate consumului uman provenite dintr-o țară autorizată sau din părți ale unei țări autorizate. Articolul menționat prevede, de asemenea, limite de greutate pentru alte produse specifice de origine animală introduse în Danemarca și provenite, inter alia, din Groenlanda și din Insulele Feroe, precum și pentru anumiți pești introduși în Finlanda și Suedia din Rusia.
            
         
               (6)
            
            
               Anexa II la Decizia 2007/275/CE conține lista produselor compuse care sunt scutite de controale veterinare. Prin urmare, aceste produse ar trebui scutite, de asemenea, de controale veterinare sistematice atunci când fac parte din bagajul călătorilor și sunt destinate consumului personal sau atunci când fac obiectul unor transporturi mici către persoane private.
            
         
               (7)
            
            
               Cerințele și, în special, limitele de greutate pentru introducerea loturilor de produse de origine animală pentru consumul personal sunt astfel prevăzute în mai multe texte legislative. Cu toate acestea, cerințele respective trebuie să fie ușor de înțeles pentru autoritățile de aplicare a legii, pentru călători și pentru publicul larg. Prin urmare, este de dorit ca tipurile și cantitățile de produse de origine animală care pot beneficia de scutirea de controalele veterinare prevăzute pentru importurile comerciale să fie simplificate și reunite într-un singur regulament.
            
         
               (8)
            
            
               Posibilul risc de introduce a unor boli ale animalelor în Comunitate prin introducerea produselor de origine animală trebuie întotdeauna avut în vedere atunci când sunt prevăzute măsuri de reglementare a acestor introduceri. Nivelul de risc asupra sănătății animalelor variază în funcție de diverși factori, cum ar fi tipul de produse, speciile de animale din care sunt obținute produsele și posibilitatea ca acestea să conțină un agent patogen.
            
         
               (9)
            
            
               Una dintre cele mai periculoase boli susceptibile de a fi introdusă în Comunitate este febra aftoasă. Autoritatea Europeană pentru Siguranța Alimentară (EFSA) a evaluat riscul de introducere a febrei aftoase în Comunitate. Evaluarea respectivă a arătat în mod clar că introducerea cărnii și a produselor din carne, precum și a laptelui și a produselor lactate reprezintă un mijloc potențial de pătrundere a virusului febrei aftoase în Comunitate.
            
         
               (10)
            
            
               Pentru a evita introducerea acestor boli, Comunitatea a stabilit, cu mulți ani în urmă, o serie de norme care reglementează importul animalelor vii și al produselor de origine animală în scopuri comerciale.
            
         
               (11)
            
            
               Regulamentul (CE) nr. 745/2004 al Comisiei (6) stabilește măsuri privind importul de carne, produse din carne, lapte sau produse lactate pentru consum personal. În temeiul acestui regulament, carnea, produsele din carne, laptele și produsele lactate nu pot fi introduse de către călători în Comunitate decât dacă aceste produse respectă pe deplin normele comunitare privind importurile comerciale.
            
         
               (12)
            
            
               Acest principiu trebuie conservat în viitor pentru a asigura Comunității menținerea statutului de spațiu indemn de febră aftoasă. Prin urmare, cantitatea de carne, produse din carne, lapte și produse lactate transportată de pasageri, care ar trebui scutită de controalele veterinare sistematice la frontieră prevăzute în Directiva 97/78/CE, ar trebui fixată la zero.
            
         
               (13)
            
            
               Măsurile prevăzute în prezentul regulament nu trebuie să aducă atingere legislației comunitare în domeniul veterinar care are drept obiectiv controlul și eradicarea bolilor animalelor sau vizează anumite măsuri de protecție.
            
         
               (14)
            
            
               Măsurile prevăzute în prezentul regulament trebuie să se aplice fără a aduce atingere dispozițiilor de punere în aplicare a Regulamentului (CE) nr. 338/97 al Consiliului din 9 decembrie 1996 privind protecția speciilor faunei și florei sălbatice prin controlul schimburilor cu acestea (7).
            
         
               (15)
            
            
               De asemenea, este necesar să se asigure faptul că informațiile privind controalele și normele aplicabile în cazul introducerii produselor de origine animală sunt puse la dispoziția călătorilor și publicului larg.
            
         
               (16)
            
            
               Anumite țări terțe, datorită proximității lor geografice și stării lor de sănătate, sunt considerate ca prezentând un risc minim pentru sănătatea animală în Comunitate. Prin urmare, cantități limitate de carne, produse de carne, lapte și produse lactate provenite din țările respective ar trebui să fie în continuare scutite de controalele veterinare sistematice.
            
         
               (17)
            
            
               În plus, anumite țări terțe vecine au încheiat acorduri sanitar-veterinare specifice cu Comunitatea în ceea ce privește aspectele relevante din legislația comunitară în sectorul sanitar-veterinar.
            
         
               (18)
            
            
               Prin urmare, coletele personale cu produse de origine animală în cantități care nu depășesc un anumit prag și provin din aceste țări terțe ar trebui să rămână în afara domeniului de aplicare al controalelor veterinare sistematice prevăzute în Directiva 97/78/CE. În scopul informării adecvate a călătorilor, este necesar să se indice pe toate materialele publicitare corespunzătoare că țările terțe în cauză beneficiază de această scutire.
            
         
               (19)
            
            
               În general, statutul Croației din punct de vedere al sănătății animalelor poate fi considerat ca prezentând un risc minim pentru sănătatea animală în Comunitate. Produsele de origine animală provenind din Croația în cantități inferioare unui anumit prag, care fac parte din bagajul călătorilor sau care sunt trimise în loturi mici consumatorilor, ar trebui să rămână în afara domeniului de aplicare al controalelor veterinare sistematice prevăzute în Directiva 97/78/CE. În scopul informării adecvate a călătorilor, trebuie să se indice pe toate materialele publicitare corespunzătoare prevăzute în prezentul regulament faptul că Croația beneficiază de această scutire.
            
         
               (20)
            
            
               Cu toate acestea, din cauza situației actuale de pestă porcină în Croația, carnea de porc și produsele din carne de porc ar putea prezenta un eventual risc asupra sănătății animale în UE. Pentru a soluționa această problemă, Croația a fost de acord să ia măsurile adecvate pentru a asigura faptul că astfel de produse destinate Comunității și transportate de călători sau trimise prin poștă unor persoane private nu părăsesc teritoriul Croației.
            
         
               (21)
            
            
               În plus, ar trebui să se indice în mod clar că dispozițiile care se aplică anumitor produse de origine animală destinate consumului uman se aplică, de asemenea, produselor de origine animală destinate hranei animalelor de companiei, pentru a preveni eludarea normelor prevăzute în prezentul regulament de către călători sau consumatori.
            
         
               (22)
            
            
               Ar trebui să se descurajeze în continuare introducerea în Comunitate a loturilor de produse de origine animală cu caracter necomercial care nu sunt în conformitate cu cerințele comunitare în materie de sănătate fără autorizația sanitar-veterinară necesară. Prin urmare, statele membre trebuie să impună în continuare taxele și sancțiunile necesare, inclusiv taxele aplicate pentru distrugerea produselor, persoanelor considerate responsabile de o încălcare a normelor privind introducerea produselor de origine animală în Comunitate.
            
         
               (23)
            
            
               Statele membre trebuie să transmită în continuare Comisiei informațiile corespunzătoare privind mecanismele pe care le-au stabilit pentru aplicarea normelor prevăzute în prezentul regulament. În plus, informațiile transmise pot fi utilizate ulterior în revizuirea normelor prevăzute în prezentul regulament.
            
         
               (24)
            
            
               Pentru a asigura faptul că informațiile privind cerințele pentru introducerea produselor de origine animală în Comunitate sunt transmise în mod eficient călătorilor și publicului larg, este necesar ca statele membre și operatorii de transporturi internaționale de pasageri să aducă cerințele respective în atenția publicului larg și a pasagerilor care intră în Comunitate.
            
         
               (25)
            
            
               Având în vedere dificultățile de colaționare a informațiilor privind depozitele poștale, statelor membre ar trebui să li se acorde mai mult timp pentru a prezenta aceste informații.
            
         
               (26)
            
            
               În scopul coerenței și clarității legislației comunitare, este necesar să se modifice articolul 8 din Regulamentul (CE) nr. 136/2004 și să se abroge Regulamentul (CE) nr. 745/2004.
            
         
               (27)
            
            
               Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTUL REGULAMENT:
   Articolul 1
   Obiectul
   (1)   Prezentul regulament stabilește normele privind introducerea în Comunitate a coletelor personale cu produse de origine animală fără caracter comercial care fac parte din bagajul călătorilor sau fac obiectul unor transporturi mici către persoane private sau sunt comandate la distanță (de exemplu prin poștă, telefon sau Internet) și livrate consumatorilor.
   (2)   Prezentul regulament nu se aplică coletelor personale provenind din Andora, Liechtenstein, Norvegia, San Marino și Elveția. În plus, prezentul regulament nu se aplică coletelor personale cu produse pescărești provenind din Insulele Feroe și Islanda. Cu toate acestea, pentru ca pasagerii să fie informați în mod corespunzător, se indică pe toate materialele publicitare corespunzătoare că țările terțe în cauză beneficiază de această scutire.
   (3)   Prezentul regulament se aplică fără a aduce atingere legislației comunitare în domeniul veterinar care are drept obiectiv controlul și eradicarea bolilor animalelor sau vizează anumite măsuri de protecție.
   (4)   Prezentul regulament se aplică fără a aduce atingere normelor de certificare relevante stabilite în reglementările de punere în aplicare a Regulamentului (CE) nr. 338/97 privind protecția speciilor faunei și florei sălbatice prin controlul comerțului cu acestea.
   Articolul 2
   Normele privind introducerea în Comunitate a coletelor personale cu produse de origine animală
   (1)   Coletele personale cu produse de origine animală destinate consumului uman personal, astfel cum sunt menționate la articolul 16 alineatul (1) literele (a), (b) și (d) și la articolul 16 alineatul (4) din Directiva 97/78/CE, nu fac obiectul normelor prevăzute la capitolul I din directiva respectivă, cu condiția ca acestea:
   
               (a)
            
            
               să fie enumerate în partea 1 a anexei I și să nu fie vizate de articolul 6 alineatul (1) din Decizia 2007/275/CE, iar cantitatea lor totală să nu depășească limita de greutate de 0 kilograme;
            
         
               (b)
            
            
               să fie enumerate în partea 1 a anexei II, iar cantitatea lor totală să nu depășească limita de greutate de 2 kilograme;
            
         
               (c)
            
            
               să fie produse pescărești eviscerate, proaspete sau preparate, sau produse pescărești prelucrate în sensul punctelor 3.5, 3.6 sau 7.4 din anexa I la Regulamentul (CE) nr. 853/2004, iar cantitatea lor totală să nu depășească limita de greutate de 20 de kilograme sau greutatea unui singur pește, luându-se în considerare greutatea cea mai mare;
            
         
               (d)
            
            
               să fie alte produse decât cele menționate la literele (a), (b), (c) sau la articolul 6 alineatul (1) din Decizia 2007/275/CE, iar cantitatea lor totală să nu depășească limita de greutate de 2 kilograme.
            
         (2)   Coletele personale cu produse animale destinate hranei animalelor de companie nu fac obiectul normelor prevăzute în capitolul I din Directiva 97/78/CE, cu condiția ca acestea:
   
               (a)
            
            
               să fie enumerate în partea 2 a anexei I, iar cantitatea lor totală să nu depășească limita de greutate de 0 kilograme;
            
         
               (b)
            
            
               să fie enumerate în partea 2 a anexei II, iar cantitatea lor totală să nu depășească limita de greutate de 2 kilograme.
            
         (3)   Prin derogare de la alineatul (1) literele (a), (b) și (d) și de la alineatul (2), coletele personale cu produse animale provenind din Croația, Insulele Feroe, Groenlanda sau Islanda nu fac obiectul normelor prevăzute în capitolul I din directiva respectivă, cu condiția ca acestea:
   
               (a)
            
            
               să fie enumerate în anexa I și să nu fie vizate de articolul 6 alineatul (1) din Decizia 2007/275/CE, iar cantitatea lor totală să nu depășească limita de greutate de 10 kilograme;
            
         
               (b)
            
            
               să fie enumerate în anexa II, iar cantitatea lor totală să nu depășească limita de greutate de 10 kilograme;
            
         
               (c)
            
            
               să fie alte produse decât cele menționate la alineatul (1) litera (c) și la alineatul (3) literele (a) și (b) din prezentul articol sau la articolul 6 alineatul (1) din Decizia 2007/275/CE, iar cantitatea lor totală să nu depășească limita de greutate de 10 kilograme.
            
         Articolul 3
   Informații pe care statele membre trebuie să le pună la dispoziția călătorilor și a publicului larg
   (1)   Statele membre se asigură că, la toate punctele de intrare în Comunitate, se atrage atenția călătorilor sosiți din țări terțe asupra condițiilor veterinare aplicabile coletelor personale introduse în Comunitate.
   (2)   Informațiile transmise călătorilor în conformitate cu alineatul (1) includ cel puțin informațiile conținute în unul dintre afișele prezentate în anexa III, care trebuie expus pe panouri plasate în locuri cu vizibilitate bună.
   (3)   Statele membre pot completa informațiile respective cu informațiile suplimentare, inclusiv:
   
               (a)
            
            
               informațiile prezentate în anexa IV;
            
         
               (b)
            
            
               informații corespunzătoare condițiilor locale și dispozițiilor naționale adoptate în temeiul Directivei 97/78/CE.
            
         (4)   Informațiile prevăzute la alineatele (2) și (3) sunt întocmite:
   
               (a)
            
            
               în cel puțin una dintre limbile oficiale ale statului membru prin care produsele sunt introduse în Comunitate;
            
         
               (b)
            
            
               într-o a doua limbă pe care autoritatea competentă o consideră adecvată; această a doua limbă poate fi limba utilizată în țara vecină sau, în cazul porturilor și aeroporturilor, limba cea mai susceptibilă de a fi utilizată de călătorii care sosesc în locurile respective.
            
         Statele membre garantează faptul că cerințele privind introducerea în Comunitate a produselor de origine animală care fac obiectul unor transporturi mici către persoane private sau comandate la distanță de către consumatorii finali sunt aduse la cunoștința publicului larg.
   Articolul 4
   Informații pe care operatorii de transporturi internaționale de pasageri și serviciile poștale trebuie să le pună la dispoziția clienților lor
   Operatorii de transporturi internaționale de pasageri, inclusiv operatorii portuari și aeroportuari și agențiile de turism, precum și serviciile poștale trebuie să atragă atenția clienților lor asupra normelor prevăzute în prezentul regulament, în special prin furnizarea informațiilor prezentate în anexele III și IV, astfel cum este prevăzut la articolul 3.
   Articolul 5
   Controale
   (1)   Autoritatea sau autoritățile competente și autoritățile care efectuează controalele oficiale, în cooperare cu operatorii portuari și aeroportuari și cu operatorii responsabili de celelalte puncte de intrare a coletelor cu produse de origine animală, organizează controale eficiente la punctele de intrare în Comunitate.
   (2)   Controalele prevăzute la alineatul (1) vizează detectarea prezenței coletelor personale cu produse de origine animală și verificarea respectării condițiilor prevăzute la articolul 2.
   (3)   Controalele prevăzute la alineatul (1) se pot baza pe o abordare fondată pe riscuri, care să includă, în cazul în care autoritatea competentă din statul membru respectiv consideră necesar, utilizarea de mijloace de detectare eficiente, cum ar fi echipamente de scanare și câini dresați pentru a detecta prezența coletelor cu produse de origine animală în volumele mari de bagaje personale.
   Articolul 6
   Sancțiuni
   (1)   Autoritatea sau autoritățile competente care efectuează controalele oficiale:
   
               (a)
            
            
               identifică colete personale care nu respectă normele prevăzute în prezentul regulament;
            
         
               (b)
            
            
               confiscă și distrug coletele respective în conformitate cu legislația națională.
            
         (2)   Autoritatea sau autoritățile competente, care efectuează controlul, poate (pot) impune costuri sau sancțiuni persoanelor responsabile pentru orice colet personal care se dovedește a fi contrar dispozițiilor prezentului regulament.
   (3)   Statele membre se asigură că legislația națională aplicabilă în cazul confiscării și distrugerii coletelor personale definește persoana fizică sau juridică căreia trebuie să-i fie imputate cheltuielile aferente distrugerii tuturor acestor colete personale confiscate.
   Articolul 7
   Obligații de raportare
   (1)   Statele membre prezintă în fiecare an Comisiei, cel târziu la 1 mai, un raport care rezumă informațiile relevante referitoare la măsurile luate pentru a face cunoscute și pentru a pune în aplicare normele prevăzute în prezentul regulament, precum și rezultatele acestora.
   (2)   Raportul are forma unui tabel completat, astfel cum este prevăzut în anexa V.
   Articolul 8
   Amendament
   Articolul 8 din Regulamentul (CE) nr. 136/2004 se înlocuiește cu următorul text:
   
      „Articolul 8
      Norme specifice pentru produsele care fac parte din bagajele personale ale călătorilor sau fac obiectul unor transporturi către persoane private
      Produsele de origine animală care fac parte din bagajul călătorilor sau fac obiectul unor transporturi mici către persoane private respectă cerințele prevăzute în Regulamentul (CE) nr. 1285/2008 al Comisiei.”
   
   Articolul 9
   Abrogare
   Regulamentul (CE) nr. 745/2004 se abrogă.
   Trimiterile la regulamentul abrogat se interpretează ca trimiteri la prezentul regulament și sunt corelate în conformitate cu tabelul din anexa VII.
   Articolul 10
   Dispoziții tranzitorii
   Prin derogare de la articolul 7 alineatul (2), statele membre prezintă Comisiei un tabel completat, astfel cum este prevăzut în anexa VI, pentru perioada de raportare care precede data de 1 ianuarie 2011.
   Articolul 11
   Intrare în vigoare și aplicare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Prezentul regulament se aplică de la 1 mai 2009.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 15 decembrie 2008.
      
         
            Pentru Comisie
         
         Androulla VASSILIOU
         
         
            Membru al Comisiei
         
      
   
   
      (1)  JO L 24, 30.1.1998, p. 9.
   
      (2)  JO L 18, 23.1.2003, p. 11.
   
      (3)  JO L 165, 30.4.2004, p. 1.
   
      (4)  JO L 116, 4.5.2007, p. 9.
   
      (5)  JO L 21, 28.1.2004, p. 11.
   
      (6)  JO L 122, 26.4.2004, p. 1.
   
      (7)  JO L 61, 3.3.1997, p. 1.
   
      ANEXA I
      PARTEA 1
      Lista produselor de origine animală menționate la articolul 2 alineatul (1) litera (a)
      
                  Codul NC
               
               
                  Descriere
               
               
                  Calificare și explicație
               
            
                  ex capitolul 2
                  (0201-0210)
               
               
                  Carne și organe comestibile
               
               
                  Cu excepția pulpelor de broască (codul NC 0208 90 70)
               
            
                  0401-0406
               
               
                  Lapte și produse lactate
               
               
                  Toate
               
            
                  0504 00 00
               
               
                  Intestine, vezici și stomacuri de animale, întregi sau bucăți, altele decât cele de pește, proaspete, refrigerate, congelate, sărate sau în saramură, uscate sau afumate
               
               
                  Toate, cu excepția intestinelor
               
            
                  1501 00
               
               
                  Grăsime de porc (inclusiv untură) și grăsime de pasăre, altele decât cele de la poziția 0209 sau 1503
               
               
                  Toate
               
            
                  1502 00
               
               
                  Grăsimi de animale din speciile bovine, ovine sau caprine, altele decât cele de la poziția 1503
               
               
                  Toate
               
            
                  1503 00
               
               
                  Stearină din untură, ulei de untură, oleo-stearină, oleo-margarină și ulei de seu, neemulsionate, neamestecate și nici altfel preparate
               
               
                  Toate
               
            
                  1506 00 00
               
               
                  Alte grăsimi și uleiuri animale și fracțiunile acestora, chiar rafinate, dar nemodificate chimic
               
               
                  Toate
               
            
                  1601 00
               
               
                  Cârnați, cârnăciori, salamuri și produse similare, din carne, din organe sau din sânge; preparate alimentare pe baza acestor produse
               
               
                  Toate
               
            
                  1602
               
               
                  Alte preparate și conserve din carne, din organe sau din sânge
               
               
                  Toate
               
            
                  1702 11 00
                  1702 19 00
               
               
                  Lactoză și sirop de lactoză
               
               
                  Toate
               
            
                  ex 1901
               
               
                  Extracte de malț; preparate alimentare din făină, crupe, griș, amidon, fecule sau extracte de malț, care nu conțin cacao sau care conțin cacao într-o proporție de sub 40 % din greutate, calculată pe o bază complet degresată, nedenumite și necuprinse în altă parte; preparate alimentare din produsele de la pozițiile 0401-0404, care nu conțin cacao sau care conțin cacao într-o proporție de sub 5 % din greutate calculată pe o bază complet degresată, nedenumite și necuprinse în altă parte
               
               
                  Numai acele preparate care conțin carne și/sau lapte
               
            
                  ex 1902
               
               
                  Paste alimentare chiar fierte sau umplute (cu carne sau cu alte substanțe) sau chiar altfel preparate, cum ar fi spaghete, macaroane, fidea, lasagna, gnochi, ravioli, caneloni; cușcuș, chiar preparat
               
               
                  Numai acele preparate care conțin carne și/sau lapte
               
            
                  ex 1905 90
               
               
                  Produse de brutărie, de patiserie și biscuiți, chiar cu adaos de cacao; ostii, cașete goale de tipul celor utilizate pentru medicamente, vafe cu capac, paste uscate din făină, din amidon sau din fecule în foi și produse similare
               
               
                  Numai acele preparate care conțin carne și/sau lapte
               
            
                  ex 2004
               
               
                  Alte legume preparate sau conservate altfel decât în oțet sau acid acetic, congelate, altele decât produsele de la poziția 2006
               
               
                  Numai acele preparate care conțin carne și/sau lapte
               
            
                  ex 2005
               
               
                  Alte legume preparate sau conservate altfel decât în oțet sau acid acetic, necongelate, altele decât produsele de la poziția 2006
               
               
                  Numai acele preparate care conțin carne și/sau lapte
               
            
                  ex 2103
               
               
                  Preparate pentru sosuri și sosuri preparate; condimente și produse de asezonare, amestecate; făină și pudră de muștar și muștar preparat
               
               
                  Numai acele preparate care conțin carne și/sau lapte
               
            
                  ex 2104
               
               
                  Preparate pentru supe, ciorbe sau supe cremă; supe, ciorbe sau supe cremă preparate; preparate alimentare compuse omogenizate
               
               
                  Numai acele preparate care conțin carne și/sau lapte
               
            
                  ex 2105 00
               
               
                  Înghețate și alte produse similare sub formă de înghețată, comestibile, cu sau fără cacao
               
               
                  Numai acele preparate care conțin lapte
               
            
                  ex 2106
               
               
                  Preparate alimentare nedenumite și necuprinse în altă parte
               
               
                  Numai acele preparate care conțin carne și/sau lapte
               
            
         
      PARTEA 2
      Lista produselor de origine animală menționate la articolul 2 alineatul (2) litera (a)
      
                  Codul NC
               
               
                  Descriere
               
               
                  Calificare și explicație
               
            
                  0511
               
               
                  Produse de origine animală, nedenumite și necuprinse în altă parte; animale moarte de la capitolele 1 sau 3, improprii alimentației umane
               
               
                   
               
            Observații:
      
                  1.
               
               
                  Coloana 1: În cazul în care numai anumite produse sub orice cod trebuie să fie examinate prin controale veterinare și nu există nicio subdiviziune specifică a acestui cod în nomenclatura mărfurilor, codul este marcat prin „ex” (de exemplu, ex 1901: trebuie incluse numai acele preparate care conțin carne și/sau lapte).
               
            
                  2.
               
               
                  Coloana 2: Descrierea mărfurilor este astfel cum este stabilită în Regulamentul (CEE) nr. 2658/87, coloana de descriere din anexa I. Pentru mai multe explicații cu privire la domeniul exact de aplicare a Tarifului vamal comun, a se consulta ultima modificare a anexei respective.
               
            
                  3.
               
               
                  Coloana 3: Această coloană furnizează detalii cu privire la produsele vizate.
               
            
   
      ANEXA II
      PARTEA 1
      Colete personale cu produse de origine animală menționate la articolul 2 alineatul (1) litera (b)
      Lapte praf pentru sugari, alimente pentru sugari și produse alimentare speciale necesare din motive medicale, cu condiția ca aceste produse:
      
                  (i)
               
               
                  să nu necesite o refrigerare înainte de deschidere;
               
            
                  (ii)
               
               
                  să fie produse ambalate de o marcă comercială înregistrată și destinate vânzării directe către consumatorul final; și
               
            
                  (iii)
               
               
                  să aibă ambalajul intact, mai puțin în cazul în care conținutul este în curs de utilizare.
               
            PARTEA 2
      Colete personale cu produse de origine animală menționate la articolul 2 alineatul (2) litera (b)
      Hrană specială pentru animalele de companie necesară din motive medicale, cu condiția ca aceste produse:
      
                  (i)
               
               
                  să nu necesite o refrigerare înainte de deschidere;
               
            
                  (ii)
               
               
                  să fie produse ambalate de o marcă comercială înregistrată și destinate vânzării directe către consumatorul final; și
               
            
                  (iii)
               
               
                  să aibă ambalajul intact, mai puțin în cazul în care conținutul este în curs de utilizare.
               
            
   
      ANEXA III
      (Avizele se găsesc pe următorul site: http://ec.europa.eu/food/fs/ah_pcad/ah_pcad_importposters_en.html)
      
         
      
         
   
   
      ANEXA IV
      Informații menționate la articolele 3 și 4
      Partea 1 — Broșură
      
                  
                     
               
               
                  Nu aduceți boli infecțioase de origine animală în Uniunea Europeană!
                  
                     Produsele de origine animală pot fi purtătoare de agenți patogeni care provoacă boli infecțioase la animale
                  
               
            Din cauza riscului de a introduce boli în Uniunea Europeană (UE), există proceduri stricte de introducere a anumitor produse animale în UE. Aceste proceduri nu se aplică circulației produselor animale între cele 27 de state membre ale UE și nici produselor provenind din Andorra, Liechtenstein, Norvegia, San Marino și Elveția.
      Toate produsele animale care nu respectă aceste norme trebuie predate la sosirea în UE pentru a fi distruse în mod oficial. Nedeclararea acestor produse poate conduce la impunerea unei amenzi sau la urmărire penală.
      
      1.   Cantități mici de carne și produse lactate
      
         Nu aveți voie să aduceți sau să trimiteți în UE carne și produse lactate pentru consumul uman personal sau pentru hrana animalelor de companie, cu următoarele excepții:
      
                  —
               
               
                  produse provenind din Croația, Insulele Feroe, Groenlanda, Islanda, Liechtenstein sau Elveția, cu condiția ca greutatea lor să nu depășească 10 kilograme de persoană,
               
            
                  —
               
               
                  lapte praf pentru sugari, alimente pentru sugari și produse alimentare speciale sau hrană specială pentru animale de companie, necesare din motive medicale, cu condiția să nu depășească în total limita de greutate de 2 kilograme de persoană sau animal de companie și ca:
                  
                              —
                           
                           
                              produsul să nu necesite o refrigerare înainte de consumare,
                           
                        
                              —
                           
                           
                              să fie un produs ambalat de o marcă comercială înregistrată, precum și
                           
                        
                              —
                           
                           
                              ambalajul să fie intact, mai puțin în cazul în care conținutul este în curs de utilizare.
                           
                        
            2.   Cantități mici de produse pescărești pentru consumul uman personal
      Nu aveți voie să aduceți sau să trimiteți în UE colete personale cu produse pescărești (pește proaspăt, uscat, gătit, tratat sau afumat) decât dacă:
      
                  —
               
               
                  peștele proaspăt este eviscerat,
               
            
                  —
               
               
                  greutatea totală a produselor pescărești nu depășește, de persoană, 20 de kilograme sau greutatea unui singur pește, luându-se în considerare greutatea cea mai mare.
               
            Aceste restricții nu se aplică produselor pescărești provenind din Insulele Feroe sau din Islanda.
      3.   Cantități mici de alte produse animale pentru consumul uman personal
      Nu aveți voie să aduceți sau să trimiteți în UE alte produse animale, cum ar fi, de exemplu, mierea, decât dacă greutatea lor nu depășește 2 kilograme de persoană.
      4.   Cantități mari de produse animale
      Nu aveți voie să aduceți sau să trimiteți în UE cantități mari de produse animale decât dacă acestea respectă cerințele pentru transporturi comerciale, care includ:
      
                  —
               
               
                  cerințe de atestare, astfel cum sunt prevăzute în certificatul veterinar corespunzător oficial în CE;
               
            
                  —
               
               
                  prezentarea mărfurilor, însoțite de documentația corectă, la un post de inspecție la frontiera UE autorizat în vederea efectuării controlului veterinar, la intrarea în UE.
               
            5.   Produse animale exceptate
      Următoarele produse sunt exceptate de la normele explicate anterior:
      
                  —
               
               
                  pâine, prăjituri, biscuiți, ciocolată și produse de cofetărie (inclusiv dulciuri) neamestecate sau neumplute cu produs din carne;
               
            
                  —
               
               
                  suplimente alimentare ambalate pentru consumatorul final;
               
            
                  —
               
               
                  extracte de carne și concentrate de carne;
               
            
                  —
               
               
                  măsline umplute cu pește;
               
            
                  —
               
               
                  paste făinoase și fidea neamestecate sau neumplute cu produs din carne;
               
            
                  —
               
               
                  pizza fără carne;
               
            
                  —
               
               
                  supe, ciorbe și arome ambalate pentru consumatorul final;
               
            
                  —
               
               
                  orice alt produs alimentar, fără carne și conținând sub 50 % din orice alt tip de produse animale procesate, cum ar fi produse lactate, ouă sau produse pescărești.
               
            6.   Produse animale din specii protejate
      Este posibil ca pentru anumite specii protejate să se aplice restricții suplimentare. De exemplu, pentru caviarul de la specii de sturion limita de greutate este de maximum 125 de grame de persoană.
      Partea 2 — Video
      Informațiile prezentate în partea 1 pot fi transmise prin intermediul unui material video, precum cel publicat de Comisia Europeană pe următoarea pagină de Internet:
      http://ec.europa.eu/food/animal/animalproducts/personal_imports/index_en.htm
   
   
      ANEXA V
      Cifre privind rezultatele aplicării normelor de introducere a coletelor personale cu produse de origine animală
      
         
      
         
      
         
      
         
      De transmis către Comisia Europeană până în prima zi a lunii mai a anului care urmează imediat după sfârșitul fiecărei perioade de raportare anuale.
      Perioada de raportare este cuprinsă între 1 ianuarie și 31 decembrie și informațiile trebuie transmise până în prima zi a lunii mai a anului care urmează imediat după perioada de raportare anuală menționată anterior.
      Informațiile colaționate și sintetizate pot fi accesate pe site-ul Internet al Comisiei Europene la următoarea adresă:
      http://ec.europa.eu/food/animal/animalproducts/personal_imports/index_en.htm.
   
   
      ANEXA VI
      Cifre privind rezultatele aplicării normelor referitoare la importurile de carne și lapte pentru consum personal
      
         
      
         
      De transmis către Comisia Europeană până în prima zi a lunii martie a anului care urmează imediat după sfârșitul fiecărei perioade de raportare anuale.
      Perioada de raportare este cuprinsă între 1 ianuarie și 31 decembrie și informațiile trebuie transmise până în prima zi a lunii martie a anului care urmează imediat după perioada de raportare anuală menționată anterior.
   
   
      ANEXA VII
      Tabel de corespondență
      
                  Regulamentul (CE) nr. 745/2004
               
               
                  Prezentul regulament
               
            
                  Articolul 1 alineatul (1)
               
               
                  —
               
            
                  Articolul 1 alineatul (2)
               
               
                  —
               
            
                  Articolul 1 alineatul (3)
               
               
                  Articolul 2 alineatul (1) litera (a)
               
            
                  Articolul 1 alineatul (4)
               
               
                  Articolul 1 alineatul (2)
               
            
                  Articolul 2
               
               
                  Articolul 2 alineatul (1) litera (b)
                  Articolul 2 alineatul (3) litera (a)
               
            
                  Articolul 3 alineatul (1)
               
               
                  Articolul 3 alineatele (1) și (2)
               
            
                  Articolul 3 alineatul (2)
               
               
                  Articolul 4
               
            
                  Articolul 4 alineatul (1)
               
               
                  Articolul 5
               
            
                  Articolul 4 alineatul (2)
               
               
                  Articolul 6 alineatul (1)
               
            
                  Articolul 4 alineatul (3)
               
               
                  Articolul 6 alineatele (2) și (3)
               
            
                  Articolul 5 alineatul (1)
               
               
                  Articolul 7
               
            
                  Articolul 5 alineatul (2)
               
               
                  Anexele V și VI
               
            
                  Articolul 6
               
               
                  —
               
            
                  Articolul 7 alineatul (1)
               
               
                  Articolul 11
               
            
                  Articolul 7 alineatul (2)
               
               
                  Articolul 11
               
            
                  Articolul 7 alineatul (3)
               
               
                  —
               
            
                  Anexa I
               
               
                  Anexa II
               
            
                  Anexa II
               
               
                  Anexa III
               
            
                  Anexa III
               
               
                  Anexa IV
               
            
                  Anexa IV
               
               
                  Anexele V și VI
               
            
                  Anexa V
               
               
                  Anexa I